Tarybos direktyva
1981 m. liepos 20 d.
iš dalies keičianti Tarybos direktyvą 77/541/EEB dėl valstybių narių įstatymų, reglamentuojančių motorinių transporto priemonių saugos diržus ir keleivio apsaugos sistemas, suderinimo
(81/576/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1977 m. birželio 28 d. Tarybos direktyvos 77/541/EEB dėl valstybių narių įstatymų, reglamentuojančių motorinių transporto priemonių saugos diržus ir keleivio apsaugos sistemas, suderinimo [4] I priede, inter alia, nustatyti reikalavimai, taikomi saugos diržų ir keleivio apsaugos sistemų įrengimui M1 kategorijos transporto priemonėse, kurių apibrėžimas pateiktas 1970 m. vasario 6 d. Tarybos direktyvos 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [5] I priede, su paskutiniais pakeitimais, padarytais Direktyva 80/1267/EEB [6];
kadangi, siekiant gerinti kelių eismo saugumą, turi būti reikalaujama Direktyvos 77/541/EEB reikalavimus atitinkančius saugos diržus ir keleivio apsaugos sistemas įrengti ir tam tikrų M ir N kategorijų transporto priemonėse, bei leisti ir skatinti jas įrengti kitose M ir N kategorijų transporto priemonėse, išplečiant tos direktyvos taikymo sritį; kadangi toks išplėtimas tapo įmanomas, atsižvelgiant į motorinių transporto priemonių gamybos technikos pažangą;
kadangi todėl reikia iš dalies pakeisti Direktyvą 77/541/EEB;
kadangi, iš dalies pakeitus tą direktyvą, tam tikrus Direktyvos 77/541/EEB priedų reikalavimus reikia suderinti su technikos pažanga; kadangi reikia, kad šios direktyvos nuostatos įsigaliotų kartu su nuostatomis, kurios bus priimtos po šios direktyvos priėmimo, siekiant suderinti su technikos pažanga tam tikrus Direktyvos 77/541/EEB priedų reikalavimus,
PRIĖMĖ ŠIĄ DIREKTYVĄ:
1 straipsnis
Direktyva 77/541/EEB iš dalies keičiama taip:
1. 9 straipsnis pakeičiamas ir išdėstomas taip:
"9 straipsnis
Šioje direktyvoje "transporto priemonė" - tai bet kuri M ir N kategorijų, kurių apibrėžimas pateiktas Direktyvos 70/156/EEB I priede, transporto priemonė, skirta naudoti kelyje ir turinti bent keturis ratus ir kurios maksimalus konstrukcinis greitis yra didesnis nei 25 km/val."
2. I priede:
a) 3.1 punktas pakeičiamas ir išdėstomas taip:
"3.1. Transporto priemonės įranga
Kiekvienoje M1 ar N1 kategorijų arba M2 kategorijos (išskyrus transporto priemones, kurių leistinasis didžiausias svoris yra daugiau kaip 3500 kg, ir turinčias vietų, specialiai įrengtų stovintiems keleiviams) transporto priemonėje, kuriai taikomas 9 straipsnis, turi būti įrengti šios direktyvos reikalavimus atitinkantys saugos diržai arba keleivio apsaugos sistemos, kurių diržai išdėstyti šia tvarka (jose negalima taikyti nei diržo įtraukimo įtaisų be ištraukiamo diržo blokavimo padėčių (1.8.1), nei diržo įtraukimo įtaiso su rankiniu blokavimo atkabinimu (1.8.2).
Kai saugos diržai ir keleivio apsaugos sistemos įrengiamos kitose transporto priemonėse, kurioms taikomas 9 straipsnis, šie saugos diržai ir keleivio apsaugos sistemos turi atitikti visus šios direktyvos reikalavimus, išskyrus pateiktuosius 3.1.1-3.1.3 punktuose.";
b) 3.1.1 punktas pakeičiamas ir išdėstomas taip:
"3.1.1. jei tai priekinės šoninės sėdimosios vietos, įrengiami trijų taškų saugos diržai su sudėtinio jautrumo (1.8.4) avarinio blokavimo įtraukimo įtaisais; tačiau
3.1.1.1. keleivių vietose leidžiama įrengti automatiškai blokuojamus įtraukimo įtaisus (1.8.3);
3.1.1.2. tariama, kad M2 kategorijos transporto priemonių keleivių vietose juosmens diržas su įtraukimo įtaisais ar be jų yra pakankamas, kai priekinis stiklas yra už Direktyvos 74/60/EEB II priede apibrėžtos atskaitos zonos ribų.
Kalbant apie saugos diržus, tariama, kad priekinis stiklas yra atskaitos zonos dalis, kai, atliekant bandymą pagal Direktyvos 74/60/EEB II priede aprašytą metodą, jis gali prisiliesti prie bandymo įrenginio.";
c) 3.1.3 punktas pakeičiamas ir išdėstomas taip:
"3.1.3. M1 kategorijos transporto priemonių galinėse sėdimosiose vietose įrengiami juosmens diržai ar trijų taškų diržai, su įtraukimo įtaisais ar be jų.";
d) įterpiamas šis naujas 3.1.5 punktas:
"3.1.5. Nežiūrint į pirmiau pateiktas nuostatas, N1 ir M2 kategorijų transporto priemonėse vietoje 4 tipo įtraukimo įtaiso (1.8.4) galima leisti įrengti 4N tipo avarinio blokavimo įtraukimo įtaisą (1.8.5), jei už bandymus atsakingoms valdžios institucijoms pateikiama pakankamai įrodymų, kad 4 tipo įtraukimas įtaisas trukdo vairuotojui."
2 straipsnis
Valstybės narės priima įstatymus ir kitus teisės aktus, kurie įsigalioja tą dieną, kai įsigalioja nuostatos, kurios bus priimtos priėmus šią direktyvą, atsižvelgiant į Direktyvos 77/541/EEB 10 straipsnio nuostatas, kad pastarosios direktyvos priedų reikalavimus būtų galima suderinti su technikos pažanga. Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1981 m. liepos 20 d.